Trine Juncher Jørgensen Fredag, 24. april 2020 - 08:56

Den amerikanske diplomat Sung Choi er udnævnt til leder af det amerikanske konsulat i Nuuk.

Det oplyste den amerikanske ambassadør Carla Sands på et pressemøde torsdag.

Konsulatet i Nuuk kommer til at ligge i samme bygning som Arktisk Kommando, og det vil blive åbnet officielt senere på året.

Netop nu befinder Sung Choi sig i Danmark, men vil rejse til Grønland så snart det bliver muligt.

Sung Choi blev sidste år sat i spidsen for det diplomatiske samarbejde mellem Grønland og USA. Han har hidtil delt sin arbejdstid mellem den amerikanske ambassade i København og Grønland, men skal altså fremadrettet bruge al sin tid i Grønland.

